Z M L U V A   O   D I E L O č. _________

podľa ustanovenia § 536 a nasl. zákona č. 513/1991 Zb. Obchodný zákonník 

Zmluvné strany:

Objednávateľ:	Mesto Košice
so sídlom Trieda SNP 48/A, 040 11 Košice
IČO: 00 691 135
DIČ: 2021186904
IČ DPH: SK 2021186904
štatutárny orgán: MUDr. Richard Raši, PhD, MPH – primátor mesta
bankové spojenie: _____________	
číslo účtu: ___________/____

(ďalej len „Objednávateľ“)

Zhotoviteľ:	_____________
so sídlom _____________,
IČO: _____________
DIČ: _____________
IČ DPH: _____________ 
zapísaná v Obchodnom registri Okresného súdu _____________, v oddiele _____________, vo vložke č. _____________
štatutárny orgán: _____________ – (funkcia)
bankové spojenie: _____________	
číslo účtu: ____________/____

(ďalej len „Zhotoviteľ“)

(ďalej spoločne aj „Zmluvné strany“)

uzatvárajú na základe vzájomne dosiahnutého konsenzu predovšetkým podľa ustanovenia § 536 a nasl. zákona č. 513/1991 Zb. Obchodný zákonník túto Zmluvu o dielo (ďalej len „Zmluva“):

I.	ÚVODNÉ USTANOVENIA

1.	Podkladmi pre uzavretie Zmluvy je výsledok verejného obstarávania uskutočneného v zmysle zákona č.25/2006 Z.z. o verejnom obstarávaní a o zmene a doplnení niektorých zákonov v znení neskorších predpisov,  súťažné podklady v uvedenom verejnom obstarávaní a cenová ponuka víťaza verejného obstarávania.
2.	Interpretácie
a)	Názvy článkov v Zmluve slúžia len na uľahčenie odkazovania a nemajú vplyv na podmienky Zmluvy a jej interpretácie
b)	Pokiaľ z obsahu nevyplýva niečo iné, v tejto Zmluve singulár sa týka plurálu a naopak.
c)	Akákoľvek zmienka o článku, odseku alebo ustanovení znamená odkaz na článok, odsek alebo ustanovenie tejto Zmluvy, pokiaľ z obsahu nevyplýva niečo iné.

II.	PREDMET ZMLUVY
	
1.	Predmetom tejto Zmluvy je záväzok Zhotoviteľa vykonať pre Objednávateľa dielo spočívajúce v dodaní veľkoplošných reklamných tabúľ v rámci investičných projektov EHMK, podaných a schválených v rámci prioritnej osi 7 „Európske hlavné mesto kultúry – KOŠICE 2013“, ROP, v rozsahu dodania týchto častí:
a)	výroba a potlač veľkoplošných reklamných tabúľ o rozmere 250 x 150 cm -  12 ks, osadenie tabúľ do drevených rámov
b)	výroba a osadenie drevených rámov – 12 ks,
a to v súlade s ponukou Zhotoviteľa tvoriacej prílohu k tejto Zmluve. Vizualizácia tabule bude v súlade s Manuálom pre informovanie a publicitu Regionálneho operačného programu 2007 – 2013.  
2.	Ponuka Zhotoviteľa tvorí prílohu č. 1 tejto Zmluvy a Zhotoviteľ potvrdzuje, že túto ponuku, vrátane kalkulácie ceny za dielo, vypracoval po dôkladnom oboznámení sa s príslušnou dokumentáciou a s prihliadnutím na svoje odborné znalosti a vynaloženú odbornú starostlivosť potrebných pre kompletné zhotovenie, dokončenie a riadne odovzdanie diela, pričom Zhotoviteľ taktiež vyhlasuje, že predložená dokumentácia je komplexná vo vzťahu k všetkým potrebným prácam a materiálom, ktoré majú byť použité pri vyhotovení diela. 
3.	Dielom sa tiež rozumejú všetky prípravné práce a služby súvisiace s realizáciou predmetu plnenia Zhotoviteľa podľa tejto Zmluvy o dielo a jej príloh. V predmete Zmluvy sú tiež obsiahnuté všetky plnenia, ktoré nie sú výslovne uvedené v dokumentácii pre výber Zhotoviteľa diela, opise diela Objednávateľom alebo ostatných súčastiach Zmluvy o dielo, ale sú nevyhnutné na vykonanie diela podľa tejto Zmluvy, o ktorých Zhotoviteľ s prihliadnutím na vlastné odborné znalosti s vynaložením všetkej odbornej starostlivosti vedel alebo vedieť mal a mohol.
4.	Súčasťou diela, nad rámec vyššie uvedeného, sú aj povinnosti Zhotoviteľa:
a)	previesť na Objednávateľa všetky prevoditeľné autorské a priemyselné práva k predmetu Zmluvy;
b)	všetky ďalšie bližšie nešpecifikované práce a dodávky potrebné pre kompletné vyhotovenie, umiestnenie a odovzdanie diela;
c)	zabezpečiť na vlastné náklady tiež všetky dokumenty, povolenia a oznámenia, ktoré by mohli byť potrebné pri realizácii diela.
d)	predložiť Objednávateľovi na odsúhlasenie grafický návrh ešte pred potlačou a osadením do dreveného rámu.
5.	Dielo bude spĺňať kvalitatívne a kvantitatívne požiadavky definované Objednávateľom, a to najmä Manuálom pre informovanie a publicitu Regionálneho operačného programu 2007 – 2013, platnými normami STN a všeobecne záväznými právnymi predpismi. Všetky platné normy STN sa stávajú týmto ustanovením záväzné pre zhotovenie diela podľa tejto Zmluvy o dielo. 
6.	Zodpovedná osoba za odberateľa vo veciach objednávok a plnenia zmluvy a jej kontaktné údaje bude dodávateľovi oznámená pri podpise zmluvy. 
7.	Predmet diela je obsiahnutý v podkladoch pre vypracovanie ponuky Zhotoviteľa, ktoré sú alebo sa stanú neoddeliteľnou prílohou alebo súčasťou tejto Zmluvy. 
8.	Súčasti diela budú Objednávateľovi odovzdané k termínu dokončenia diela. Zhotoviteľ vykoná a dokončí práce v súlade so Zmluvou (Zmluvnými dokumentmi). Zhotoviteľ zaisťuje všetky ďalšie plnenia, ktoré sú nevyhnutné pre  dokončenie diela, ako je to definované v Zmluvných dokumentoch. 
9.	Miestom vykonania diela je územie mesta Košice; spresnenie miesta osadenia tabúľ v drevených rámoch bude bližšie určené zodpovedným pracovníkom Objednávateľa.
10.	Zhotoviteľ vyhlasuje, že činnosti, ku ktorým sa podľa tejto Zmluvy zaviazal, spadajú do jeho predmetu podnikania, pre túto prácu je plne kvalifikovaný, vykoná ju samostatne, pod vlastným menom, na vlastnú zodpovednosť, za účelom dosiahnutia zisku; disponuje zamestnancami v potrebnom počte a kvalifikačnej skladbe, a to nielen pri výkone prác, ale aj pri používaní vlastného pracovného zariadenia, používaní vlastných strojov a pod. 

III.	DOBA PLNENIA

1.	Zhotoviteľ sa zaväzuje vykonať dielo a odovzdať ho Objednávateľovi v termíne do 14 dní od odo dňa podpísania Zmluvy o dielo.
2.	Dielo bude vykonávané v termíne podľa predchádzajúceho odseku Zmluvy. Termín sa  považuje za splnený, ak sú dokončené všetky práce, ktoré zodpovedajú vykonaniu diela alebo s ním bezprostredne súvisia, a to v kvalite podľa tejto Zmluvy, vrátane odovzdania súvisiacich dokladov Objednávateľovi.

IV.	CENA DIELA – PLATENIE 

1.	Objednávateľ a Zhotoviteľ sa dohodli, že cena Diela je dojednaná v súlade so zákonom 18/1996 Z.z. o cenách v znení neskorších zmien a dodatkov.
2.	Objednávateľ sa zaväzuje uhradiť Zhotoviteľovi dohodnutú cenu za dielo vo výške ____________,– EUR (slovom: ____________ euro). Cena je stanovená ako pevná a konečná. 
3.	Cena za zhotovenie diela za celý predmet diela bez DPH v ____________,– EUR 
4.	K cene podľa čl. 4. 3 bude účtovaná DPH podľa aktuálne platných predpisov v čase plnenia príslušnej časti predmetu zmluvy.
5.	Kalkulácia ceny je uvedená v ponuke Zhotoviteľa zo dňa ____________, ktorá je neoddeliteľnou súčasťou tejto Zmluvy ako jej príloha č. 1. Tento rozpočet ceny slúži len pre účely fakturácie, ocenenia Objednávateľom požadovaných zmien a ocenenia menej prác. 
6.	Zhotoviteľ sa zaväzuje realizovať dielo tak, aby dohodnutá cena nebola prekročená. 
7.	Dohodnutá cena diela zahŕňa náklady Zhotoviteľa súvisiace s realizáciou diela, najmä náklady na všetky činnosti potrebné pre riadne zhotovenie diela.
8.	Cena diela je platná po celú dobu vykonávania diela až do jeho ukončenia, ak nedôjde medzi stranami k inej dohode. Na výšku ceny diela nemá vplyv, že táto cena bola dohodnutá na základe jej rozpočtu alebo kalkulácie, ktorá je uvedená v ponuke Zhotoviteľa. Zhotoviteľ nemá nárok na zvýšenie ceny diela z titulu vzniku potreby realizácie činností, ktoré neboli zahrnuté do ním spracovaného rozpočtu v čase uzavretia Zmluvy, ktorých potreba však vyplýva z technickej dokumentácie predloženej Objednávateľom Zhotoviteľovi pre vypracovanie jeho ponuky. Cena menej prác, t.j. prác, ktoré neboli vykonané, bude z dohodnutej ceny diela podľa tohto článku Zmluvy odpočítaná.
9.	Zmluvné strany sa dohodli na tom, že cena diela bude uhradená po odovzdaní diela a bude  splatná v lehote 30 odo dňa  odovzdania diela,  nie však skôr ako 30 dní odo dňa, kedy bude Objednávateľovi  doručená faktúra na úhradu ceny diela.
10.	Zmluvné strany sa dohodli na tom, že Zhotoviteľ je oprávnený vystaviť faktúru až po tom, čo s ním bude spísaná zápisnica o odovzdaní a prevzatí diela. Návrh zápisnice o odovzdaní diela spolu so všetkými dokladmi, ktoré budú preukazovať riadne zhotovenie príslušného  diela, odovzdá Zhotoviteľ na kontrolu Objednávateľovi vždy po odovzdaní diela, V prípade neodsúhlasenia vráti Objednávateľ Zhotoviteľovi predložený návrh na prepracovanie s uvedením jeho dôvodu najneskôr do 5 pracovných dní od jeho predloženia Zhotoviteľom. Zápisnica o odovzdaní diela, potvrdená oprávneným zástupcom Objednávateľa, bude Zhotoviteľovi k dispozícii (k vyzdvihnutiu) najneskôr do 5 pracovných dní odo dňa doručenia návrhu súpisu vykonaných prác u Objednávateľa.
11.	Zhotoviteľ je povinný zaslať Objednávateľovi v prílohe faktúry všetky dokumenty dojednané v tejto Zmluve. Prílohu faktúry bude tvoriť zápisnica o odovzdaní a prevzatí diela .
12.	V prípade ak nebude faktúra obsahovať vyššie uvedené náležitosti, alebo ich bude uvádzať chybne, alebo bude fakturované dodanie iného/vadného diela alebo v inom – nedodanom množstve, alebo bude rozpor medzi dojednanou a fakturovanou cenou, alebo s ňou nebudú Objednávateľovi doručené povinné prílohy, Objednávateľ je oprávnený vrátiť faktúru Zhotoviteľovi na prepracovanie. Spolu s vrátením faktúry Objednávateľ oznámi Zhotoviteľovi aj dôvod jej vrátenia. V takom prípade platí, že o dobu v časovom trvaní od doručenia nesprávne vystavenej faktúry Objednávateľovi do doručenia opravenej alebo novo vystavenej faktúry bez chýb Objednávateľovi, nie je Objednávateľ v omeškaní s platením a predlžuje sa lehota splatnosti ceny uvedená v tejto Zmluve, a v takomto prípade platí, že lehota splatnosti neuplynie skôr ako v 14. deň nasledujúci po dni doručenia opravenej alebo novo vystavenej faktúry bez chýb Objednávateľovi.
13.	Pri nedodržaní termínu splatnosti ceny alebo iného peňažného záväzku Objednávateľa zavinením Objednávateľa, sa Objednávateľ zaväzuje uhradiť Zhotoviteľovi úrok z omeškania vo výške 0,02 % z dlžnej sumy za každý deň omeškania.

V.	ZMENY DIELA, VLASTNÍCTVO, ODOVZDANIE A PREVZATIE DIELA 

1.	V prípade Objednávateľom požadovaných dodatočných výkonov, u ktorých sa Zhotoviteľ bude domnievať, že mu z nich vzniknú voči Objednávateľovi ďalšie nároky na plnenie nad rámec dohodnutej ceny za dielo a/alebo na zmenu termínu realizácie diela, alebo v prípadne iných nárokov, Zhotoviteľ písomne oboznámi Objednávateľa ​​najneskôr 15 kalendárnych dní pred začatím prác spojených so zmenou dohodnutého plnenia s týmito svojimi ďalšími nárokmi, ktoré mu zmenou dohodnutého plnenia vzniknú, formou zmenového listu, ku ktorému sa Objednávateľ vyjadrí do 10 kalendárnych dní od jeho doručenia. 
2.	Bez Objednávateľom potvrdeného zmenového listu nie je Zhotoviteľ povinný tieto dodatočné výkony alebo zmeny začať. Ak bude zmenový list Objednávateľom potvrdený, má Zhotoviteľ nárok na úhradu takýchto prác vykonaných podľa zmenového listu.
3.	Zhotoviteľ je povinný umiestniť predmet plnenia podľa pokynov Objednávateľa.
4.	K vykonanému – zrealizovanému  predmetu Zmluvy, resp. k hmotným a nehmotným výsledkom jeho realizácie nadobúda Objednávateľ vlastnícke právo ich samotným zrealizovaním, resp. odovzdaním.
5.	Predmet Zmluvy sa považuje  za dokončený momentom jeho odovzdania Objednávateľovi. Do doby odovzdania Objednávateľovi nesie Zhotoviteľ zodpovednosť za škody ako aj za nebezpečenstvo straty a náhodného zhoršenia kvalitatívnych vlastností predmetu Zmluvy. Zhotoviteľ je povinný odovzdať Objednávateľovi predmet Zmluvy v stave zodpovedajúcom Zmluve.
6.	Spolu s výsledkami realizácie predmetu Zmluvy odovzdá Zhotoviteľ Objednávateľovi aj všetky doklady, ktorými je Zhotoviteľ povinný dokladovať riadne, úplné a kvalitné vykonanie predmetu Zmluvy ako aj vysvetlenia a doklady, ktoré boli Objednávateľom požadované počas realizácie predmetu Zmluvy, ktoré sa viažu k predmetu Zmluvy a jeho ďalšiemu užívaniu.

VI.	KVALITA, ZÁRUKA A ZODPOVEDNOSŤ ZA VADY

1.	Zhotoviteľ umožní Objednávateľovi vykonať kontrolu vykonávania predmetu Zmluvy a to kedykoľvek v priebehu jeho realizácie a v požadovanom rozsahu.
2.	Zhotoviteľ zodpovedá za to, že zrealizovaný predmet Zmluvy bude spĺňať požiadavky na kvalitu podľa predloženej dokumentácie, pokynov Objednávateľa a platných noriem a jeho vyhotovenie, resp. vyhotovenie jeho častí bude zodpovedať platným právnym predpisom.
3.	Dĺžka záručnej doby na zrealizovaný predmet Zmluvy je 24 mesiacov odo dňa prevzatia diela Objednávateľom, resp. spísania protokolu o prevzatí predmetu Zmluvy, pokiaľ dodávatelia jednotlivých komponentov, z ktorých dielo pozostáva, neposkytujú dlhšie záručné doby, kedy platí táto dlhšia záručná doba. 
4.	V prípade zistenia vád diela v záručnej dobe, má Objednávateľ právo požadovať a Zhotoviteľ povinnosť odstrániť vady bezplatne a na vlastné náklady a ďalej má povinnosť odstrániť všetky škody, ktoré vady spôsobili. Ak po dohode odstráni vadami spôsobené škody Objednávateľ sám alebo prostredníctvom tretej osoby, je oprávnený Zhotoviteľovi vyúčtovať všetky náklady, ktoré mu v súvislosti s odstránením vád alebo škôd vznikli. Akákoľvek vada môže byť vyhlásená za odstránenú iba v prípade, že bude Zhotoviteľom odstránená aj všetka škoda, ktorá ňou bola spôsobená.
5.	Zhotoviteľ sa zaväzuje, že začne s odstraňovaním prípadných vád zistených v záručnej dobe do 3 dní od uplatnenia reklamácie Objednávateľom a že ich odstráni v čo najkratšom čase, najneskôr však do 14 dní odo dňa uplatnenia reklamácie. V prípade požiadavky Zhotoviteľa je možné si písomne ​​dohodnúť aj dlhší termín odstraňovania vád, je to však podmienené objektívnymi príčinami spočívajúcimi v nemožnosti odstránenia príslušnej vady predmetu Zmluvy. Ak vyjde najavo, že vada predmetu plnenia je neodstrániteľná, Zhotoviteľ sa zaväzuje dodať do 14 dní od tejto skutočnosti náhradný predmet plnenia a nahradiť vzniknutú škodu, ak sa Zmluvné strany písomne ​​nedohodnú inak.
6.	Objednávateľ sa zaväzuje, že prípadnú reklamáciu vady predmetu Zmluvy uplatní bez zbytočného odkladu po jej zistení, najneskôr však do uplynutia záručnej doby, písomnou formou (listom alebo e-mailom) Zhotoviteľovi. 
7.	V prípade vadného plnenia je Zhotoviteľ povinný odstrániť tieto vady riadnym dokončením predmetu Zmluvy, jeho opravou v lehote dohodnutej stranami s prihliadnutím na povahu vád, pričom ak nebude lehota dohodnutá, platí lehota 10 pracovných dní, alebo bude Zhotoviteľ povinný poskytnúť Objednávateľovi zľavu z vadnej časti predmetu Zmluvy vo výške zohľadňujúcej povahu vád. Voľba medzi týmito nárokmi je ponechaná na Objednávateľovi. Objednávateľ je ďalej oprávnený odstúpiť od Zmluvy, ak nebudú vady predmetu Zmluvy odstránené riadne a včas. Nárok Objednávateľa na náhradu škody a na zaplatenie zmluvnej pokuty tým ostáva nedotknutý.

VII.	SANKCIE A ZODPOVEDNOSŤ ZA ŠKODU

1.	Ak Zhotoviteľ poruší svoju povinnosť vyplývajúcu z tejto Zmluvy alebo zo zákona, je povinný nahradiť Objednávateľovi škodu tým spôsobenú bez ohľadu na povahu okolností, v dôsledku ktorých došlo k porušeniu povinností Zhotoviteľa.
2.	Zhotoviteľ zodpovedá za vady, ktoré má výsledok realizácie predmetu Zmluvy alebo jeho časti v čase jeho odovzdania Objednávateľovi. V prípade sporu o to, či odovzdávaný výsledok realizácie predmetu Zmluvy alebo jeho časti vykazuje chyby a nedorobky, sa má za to, že tomu tak je, a to až do doby, než sa preukáže opak; dôkazné bremeno nesie v takomto prípade Zhotoviteľ.
3.	V prípade omeškania s plnením predmetu Zmluvy alebo jeho časti Zhotoviteľom oproti dojednaným lehotám v tejto Zmluve je Objednávateľ oprávnený uplatniť si voči Zhotoviteľovi zmluvnú pokutu vo výške 0,5 % denne z ceny Diela za každý deň omeškania. 
4.	Ak nedodrží Zhotoviteľ termín odstránenia vád predmetu Zmluvy uplatnených počas realizácie predmetu Zmluvy – do jeho prevzatia, resp. do prevzatia jeho časti, uhradí Objednávateľovi zmluvnú pokutu vo výške 0,7 % denne z ceny Diela za každý deň omeškania, a to až do odstránenia vád diela, resp. jeho časti. 
5.	Ak nedodrží Zhotoviteľ termín odstránenia vád reklamovaných Objednávateľom v záručnej dobe, zaväzuje sa uhradiť Objednávateľovi zmluvnú pokutu vo výške 0,9 % z ceny reklamovaného diela za každý deň omeškania,  a to až do odstránenia vád diela, resp. jeho časti. 
6.	V prípade omeškania Zhotoviteľa s odovzdaním dokladov alebo s Objednávateľom požadovaným poskytnutím súčinnosti, je Objednávateľ oprávnený uplatniť si voči Zhotoviteľovi zmluvnú pokutu vo výške 0,5 % z ceny diela za každý deň omeškania, a to až do odovzdania dokladov alebo poskytnutia súčinnosti. 
7.	Ustanovenia o zmluvných pokutách obsiahnuté v tejto Zmluve sa nedotýkajú práv oprávnenej Zmluvnej strany na náhradu škody spôsobenej porušením povinnosti, ktorej splnenie bolo zabezpečené dojednaním o zmluvnej pokute, ako ani nárokov vyplývajúcich z vád predmetu Zmluvy uplatnených Objednávateľom voči Zhotoviteľovi. Zmluvné strany sa dohodli, že zmluvné pokuty dojednané Zmluvnými stranami v tejto Zmluve sa stávajú splatnými v okamihu, kedy nastane skutočnosť majúca za následok vznik práva na jej zaplatenie oprávnenej Zmluvnej strane, pokiaľ v tejto Zmluve nie je uvedené inak.
8.	Objednávateľ je oprávnený vo vzťahu k vyúčtovanej zmluvnej pokute započítať jednostranným úkonom oprávnené splatné i nesplatné pohľadávky Zhotoviteľa voči Objednávateľovi. 
9.	Zaplatenie zmluvných pokút dojednaných v tejto Zmluve nezbavuje Zhotoviteľa povinnosti splniť svoje záväzky zabezpečené zmluvnou pokutou. 

VIII.	OSOBITNÉ USTANOVENIA

1.	Zhotoviteľ sa zaväzuje riadiť sa pri vykonávaní diela pokynmi Objednávateľa.
2.	Objednávateľ je oprávnený zasiahnuť pri neplnení ktoréhokoľvek plnenia zo strany Zhotoviteľa, a to na náklady Zhotoviteľa. Rozumie sa tým predovšetkým, že môže dať príkaz na prerušenie prác najmä v prípade, keď je predmet Zmluvy realizovaný nekvalitne, v rozpore s pravidlami určenými touto Zmluvou, spôsobom, ktorý ohrozuje alebo môže ohrozovať život a zdravie alebo spôsobom, ktorým vznikajú alebo hrozia škody na majetku alebo v prípade ak je zásadným spôsobom ohrozená kvalita predmetu Zmluvy ako celku, ak neodsúhlasí nekvalitne vykonané plnenia podľa tejto Zmluvy ako aj v prípade ak Zhotoviteľ mešká s čiastkovým plnením predmetu viac ako 30 dní alebo je hrozba takéhoto omeškania. V uvedených prípadoch je Objednávateľ oprávnený sám alebo prostredníctvom tretej osoby zrealizovať niektoré časti plnenia predmetu Zmluvy. Takýmto zásahom Objednávateľa nie je dotknutá zodpovednosť Zhotoviteľa za zrealizovanie predmetu Zmluvy včas, v predpísanej kvalite a so všetkými náležitosťami. Rovnako nezaniká ani záruka Poskytovateľa za kvalitu predmetu Zmluvy ako celku a nie sú dotknuté ani akékoľvek jeho záväzky a povinnosti vyplývajúce z tejto Zmluvy.
3.	Zmluvné strany sa zaväzujú vzájomne sa informovať o všetkých právne významných skutočnostiach, ktoré môžu mať významný vplyv na plnenie povinností určených touto Zmluvou ako aj pre realizáciu predmetu Zmluvy.
4.	Zmluvné strany sa ďalej zaväzujú poskytovať si náležitú súčinnosť najmä tým, že svoje požiadavky budú zadávať vhodnou formou s jasným formulovaním záležitostí – predmetu a účelu, ktoré by chceli dosiahnuť.
5.	Ak sa kedykoľvek Zmluvným stranám stane známa okolnosť, ktorá môže byť podnetom pre neplnenie ktorejkoľvek podmienky vymedzenej v Zmluve, táto Zmluvná strana je povinná poslať okamžite písomnú správu druhej Zmluvnej strane, špecifikujúcu podrobnosti týchto okolností a Zmluvné strany sa zaväzujú pokračovať v spolupráci tak, aby zabezpečili riadne plnenie Zmluvy.
6.	Pokiaľ v tejto Zmluve nie je uvedené inak, všetky oznámenia alebo iná komunikácia podľa alebo v súvislosti s touto Zmluvou (ďalej len ,,oznámenie“) musí byť vyhotovená písomne a doručovaná druhej Zmluvnej strane prostredníctvom univerzálneho poštového doručovateľa, elektronickou poštou, osobne, alebo faxom na korešpondenčné údaje Zmluvných strán uvedené v záhlaví tejto Zmluvy. Za deň alebo čas doručenia oznámenia sa považuje:
a)	ak sa doručuje prostredníctvom univerzálneho poštového doručovateľa, deň prevzatia zásielky obsahujúcej oznámenie prijímajúcou Zmluvnou stranou. Oznámenie sa považuje za doručené prijímajúcej Zmluvnej strane aj okamihom vrátenia zásielky odosielajúcej Zmluvnej strane z dôvodu ,,adresát neznámy“, ,,zásielka neprevzatá v odbernej lehote“, ,,adresát nezastihnutý“, ,,adresát požiadal o doposielanie“, alebo z akéhokoľvek iného dôvodu.
b)	ak sa doručuje elektronickou poštou, deň alebo čas, kedy bolo odosielajúcej Zmluvnej strane doručené elektronické potvrdenie o doručení, resp. prečítaní e-mailovej správy obsahujúcej oznámenie prijímajúcou Zmluvnou stranou.
c)	ak sa doručuje osobne, deň alebo čas prijatia oznámenia prijímajúcou Zmluvnou stranou,
d)	ak sa doručuje faxom, deň alebo čas uvedený na potvrdení vydanom faxovým zariadením odosielajúcej Zmluvnej strany o úspešnom prenose faxovej správy prijímajúcej Zmluvnej strane.
7.	Zhotoviteľ je povinný písomne oznamovať Objednávateľovi každú zmenu jeho identifikačných údajov uvedených v záhlaví tejto Zmluvy, a to v lehote najneskôr 10 dní odo dňa, kedy nastala zmena niektorého z týchto údajov, pričom v prípade porušenia povinnosti vyplývajúcej z tohto ustanovenia bude Zhotoviteľ povinný uhradiť Objednávateľovi Zmluvnú pokutu vo výške 100,- EUR. V prípade, že si Zhotoviteľ povinnosť podľa tohto odseku Zmluvy nesplní, alebo sa dostane do omeškania s jej splnením v čase, kedy mu Objednávateľ zašle oznámenie podľa tejto Zmluvy, Zhotoviteľ v celom rozsahu zodpovedá za to, že sa neoboznámil s obsahom oznámenia odosielaného Objednávateľom podľa tejto Zmluvy a za to, že nastali účinky náhradného doručenia podľa tejto Zmluvy.
8.	Objednávateľ je oprávnený na započítanie akýchkoľvek splatných aj nesplatných pohľadávok voči Poskytovateľovi na akékoľvek splatné i nesplatné pohľadávky Zhotoviteľa, a to aj v prípade odstúpenia od Zmluvy, tzn. že možnosť započítania sa vzťahuje aj na pohľadávky z prípadného bezdôvodného obohatenia.
9.	Zhotoviteľ nie je oprávnený započítať svoje pohľadávky voči pohľadávkam Objednávateľa bez jeho písomného súhlasu.
10.	Zhotoviteľ je oprávnený postúpiť pohľadávky a iné práva vyplývajúce z tejto Zmluvy voči Objednávateľovi len po predchádzajúcom písomnom súhlase Objednávateľa.
11.	Zhotoviteľ – fyzická osoba týmto dáva súhlas so spracúvaním svojich osobných údajov, vrátane získavania osobných údajov akokoľvek formou v hmotnej alebo elektronickej podobe a ich zaznamenávanie na nosičoch informácií, vrátane monitorovania pomocou videozáznamu alebo audiozáznamu, získavania osobných údajov aj od tretích osôb, spracúvania osobných údajov v elektronickej a listinnej podobe, sprístupňovania a poskytovania osobných údajov tretím stranám. Súhlas udeľuje Zhotoviteľ - fyzická osoba v rozsahu osobných údajov: meno, priezvisko, dátum narodenia, rodné číslo, údaje o bydlisku, mieste pobytu trvalého a prechodného, čísla telefónu, identifikačných dokladov a pod. a to po dobu nevyhnutne potrebnú maximálne však po dobu, určenú právnymi predpismi na archiváciu dokladov, resp. elektronicky evidovaných údajov. Zhotoviteľ – fyzická osoba je oprávnená svoj súhlas podľa tohto odseku odvolať v prípadoch predpokladaných právnymi predpismi upravujúcimi spracovanie a nakladanie s osobnými údajmi.

IX.	TRVANIE ZMLUVNÉHO VZŤAHU

1.	Táto Zmluva nadobúda platnosť dňom jej podpísania oboma Zmluvnými stranami.
2.	Táto Zmluva je s odkazom na ustanovenie § 5a zákona č. 211/2000 Z.z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov povinne zverejňovanou Zmluvou a podľa § 47a zákona č. 40/1964 Zb. Občiansky zákonník nadobúda účinnosť dňom nasledujúcim po dni jej zverejnenia. 
3.	Zmluvné strany sa dohodli, že pokiaľ odkladacia podmienka zverejnenia Zmluvy podľa ustanovenia § 47a zákona č. 40/1964 Zb. Občiansky zákonník bude splnená neskôr ako dôjde k faktickému začatiu plnenia predmetu tejto Zmluvy, pre vyporiadanie vzájomných práv a povinností Zmluvných strán z titulu bezdôvodného obohatenia sa Zmluvné strany zaväzujú aplikovať ustanovenia tejto Zmluvy. Plnenia prijaté a poskytnuté pred nadobudnutím účinnosti tejto Zmluvy sa priamo započítajú oproti právam z titulu bezdôvodného obohatenia v zásade tak, akoby bola Zmluva účinná už v dobe faktického začatia plnenia predmetu tejto Zmluvy, pokiaľ sa Zmluvné strany nedohodnú inak. Ustanovenie § 47a ods. 4 zákona č. 40/1964 Zb. Občiansky zákonník dojednaním podľa tohto odseku Zmluvy ostáva nedotknuté.
4.	Túto Zmluvu nie je možné vypovedať. Zmluva zaniká splnením alebo na základe písomnej dohody Zmluvných strán, odstúpením od Zmluvy niektorou zo Zmluvných strán výlučne z dôvodu uvedeného v tejto Zmluve. 
5.	Okrem prípadov uvedených v Obchodnom zákonníku je Objednávateľ oprávnený odstúpiť od Zmluvy v nasledovných prípadoch:
(a)	ak Zhotoviteľ aj napriek písomnému upozorneniu Objednávateľa pokračuje vo vadnom plnení predmetu Zmluvy;
(b)	ak je zrejmé, že Zhotoviteľ nedokáže zhotoviť predmet Zmluvy alebo jeho časť riadne a/alebo včas, alebo ak zastavil práce na predmete Zmluvy pred jeho dokončením;
(c)	sa voči Zhotoviteľovi vedie konkurzné konanie, konanie o povolenie reštrukturalizácie, návrh na vyhlásenie konkurzu bol zamietnutý pre nedostatok majetku, alebo ak Zhotoviteľ vstúpil do likvidácie;
(d)	z dôvodu omeškania Zhotoviteľa s vykonaním alebo dodaním diela alebo jeho časti po dobu dlhšiu ako 10 dní oproti dojednanému termínu;
(e)	z dôvodu nepodstatného porušenia Zmluvy Zhotoviteľom, pokiaľ Zhotoviteľ porušenie povinnosti alebo omeškanie s jej splnením napriek písomnej výzve Objednávateľa neodstránil ani v primeranej lehote poskytnutej mu na to Objednávateľom, pričom za primeranú lehotu sa považuje lehota 14 dní;
(f)	z dôvodu, že došlo k zrušeniu, pozastaveniu, prečerpaniu alebo obmedzeniu alebo hrozbe obmedzenia čerpania finančných prostriedkov, ktoré Objednávateľ účelovo alebo bezúčelovo čerpal alebo mal čerpať z verejných prípadne aj neverejných finančných zdrojov Slovenskej republiky, Európskej únie alebo akéhokoľvek iného subjektu odlišného od Objednávateľ, a to formou dotácie, nenávratného finančného príspevku alebo akejkoľvek inej formy bezodplatného poskytnutia peňažných prostriedkov za účelom financovania verejnoprospešného projektu, ktorý tvorí predmet Zmluvy alebo s ním súvisí. Zmluvné strany sa dohodli, že ustanovenie § 356 odsek 2 zákona č. 513/1991 Zb. Obchodný zákonník sa nepoužije;
(g)	z dôvodu, že Poskytovateľ neposkytuje Objednávateľovi potrebnú súčinnosť podľa tejto Zmluvy po dobu viac ako 14 po sebe nasledujúcich dní;
(h)	z dôvodu iného podstatného porušenia Zmluvy Poskytovateľom
6.	Zhotoviteľ je oprávnený od Zmluvy odstúpiť v prípade podstatného porušenia Zmluvy Objednávateľom. Okrem prípadov uvedených v § 345 ods. 2 zákona č. 513/1991 Zb. Obchodný zákonník sa za podstatné porušenie Zmluvy považuje aj prípad, ak je Objednávateľ  vlastným zavinením v omeškaní s úhradou ceny za dielo dlhšie ako 6 mesiacov.
7.	Odstúpením od Zmluvy sa Zmluva zrušuje ku dňu doručenia odstúpenia od Zmluvy druhej Zmluvnej strane. Odstúpením od Zmluvy zanikajú všetky práva a povinnosti Zmluvných strán zo Zmluvy s výnimkou tých, ktoré zodpovedajú čiastočnému plneniu, resp. hodnote čiastočného plnenia Zmluvných strán zrealizovaných v súlade s touto Zmluvou  ku dňu odoslania odstúpenia od Zmluvy. Odstúpenie od Zmluvy sa ďalej nedotýka nároku na náhradu škody vzniknutej porušením povinnosti niektorou zo Zmluvných strán, ani Zmluvných ustanovení týkajúcich sa voľby práva alebo voľby zákona podľa ustanovenia § 262 zákona č. 513/1991 Zb. Obchodný zákonník, riešenia sporov medzi Zmluvnými stranami a iných ustanovení, ktoré podľa prejavenej vôle strán alebo vzhľadom na svoju povahu majú trvať aj po ukončení Zmluvy.
8.	Ak zanikol záväzok zrealizovať predmet Zmluvy v dôsledku odstúpenia od Zmluvy, je Objednávateľ povinný uhradiť Poskytovateľovi vždy maximálne to, o čo sa Objednávateľ čiastočnou realizáciou predmetu Zmluvy preukázateľne obohatil. Použitie § 544 odsek 2 zákona č. 513/1991 Zb. Obchodný zákonník sa vylučuje.
9.	Akýkoľvek zánik Zmluvy nemá vplyv na plnenie povinností, z ktorých obsahu a účelu vyplýva, že majú byť plnené aj po zániku Zmluvy.

X.	VŠEOBECNÉ A ZÁVEREČNÉ USTANOVENIA 

1.	Zmluvné strany za dohodli, že v prípade, ak by sa kedykoľvek v budúcnosti zistilo, že niektoré z ustanovení tejto Zmluvy je neplatné alebo nevykonateľné, platnosť a vykonateľnosť ostatných ustanovení Zmluvy tým nebude dotknutá. Zmluvné strany sa zaväzujú formou dodatku k tejto Zmluve nahradiť takto neplatné alebo nevykonateľné ustanovenie Zmluvy iným ustanovením, ktoré bude svojou povahou najbližšie povahe neplatnému alebo nevykonateľnému ustanoveniu, a to s prihliadnutím na vôľu oboch Zmluvných strán obsiahnutú v tejto Zmluve.
2.	Neoddeliteľnou súčasťou tejto Zmluvy o dielo sú tieto prílohy :
a)	Ponuka Zhotoviteľa.
3.	Zmluvné strany sa dohodli a berú na vedomie, že ich záväzkové vzťahy založené alebo súvisiace s touto Zmluvou sa spravujú ustanoveniami zákona č. 513/1991 Zb. Obchodný zákonník.
4.	Táto Zmluva je vyhotovená v troch rovnopisoch, z ktorých jeden rovnopis obdrží Zhotoviteľ a dva rovnopisy obdrží Objednávateľ.
5.	Akékoľvek zmeny a dodatky k tejto Zmluve sú platné len v písomnej forme po ich predchádzajúcom schválení Zmluvnými stranami.
6.	Zmluvné strany vyhlasujú, že si text Zmluvy a VOD pozorne prečítali, ich obsahu porozumeli a že tento vyjadruje ich slobodnú a vážnu vôľu, bez akýchkoľvek omylov, čo potvrdzujú vlastnoručnými podpismi alebo podpismi osôb oprávnených konať v ich mene, alebo v zastúpení.

V Košiciach, dňa  __.__._______	                      		V Košiciach, dňa __.__._______

Objednávateľ:						Zhotoviteľ:

___________________________                          		___________________________
________________						___________________
funkcia: ____________					funkcia: __________